Hvis du skal til karneval i Aalborg lørdag, kan du nok nøjes med et par lange bukser og en t-shirt. Vejrudsigten lover tørt, solrigt og lunt vejr, og man behøver ikke frygte regn eller blæst. Mere præcist ligger temperaturen om morgenen omkring de 10-11 grader og sniger sig i løbet af dagen op til 15-16 grader, hvor det bliver varmest. Regner man dog med, at man skal i Jomfru Ane Gade efter karnevallet, skal man nok finde lidt mere tøj frem. I løbet af eftermiddagen kommer der flere skyer, og om aftenen skal det regne en smule. Det lune vejr i løbet af dagen kan dog betyde dehydrering hos nogen af de 80.000 gæster, der ventes at deltage i optoget. Men hos Aalborg Karneval har man forberedt sig. - Vi etablerer vandposter i Kildeparken, for de fleste karnevalister tænker ikke på at have vand. Der er opsat 13 vandposter langs paraderuterne for alle med loyalitetsarmbånd. Det hander om at give alle en fantastisk oplevelse, siger Kresten Thomsen, daglig leder hos Aalborg Karneval.

Opsummering:
Til lørdagens store karneval i Aalborg bliver vejret heldigvis tørt og lunt til glæde for byens mange gæster.